Forslag til EUROPA-PARLAMENTETS OG RÅDETS AFGØRELSE om en generel ramme for finansiering af Fællesskabets aktioner til støtte for forbrugerpolitikken for perioden 2004-2007

(forelagt af Kommissionen)

BEGRUNDELSE

Afgørelse nr. 283/1999/EF [1] om etablering af en generel ramme for Fællesskabets aktiviteter til fordel for forbrugerne for perioden 1999-2003 var den første retlige ramme for udgifter til aktiviteter på en lang række områder inden for sundhed og forbrugerbeskyttelse. Afgørelse nr. 283/1999/EF udløber den 31. december 2003. Ved dette forslag til Europa-Parlamentets og Rådets afgørelse fastsættes en generel ramme for Fællesskabets aktioner til støtte for forbrugerpolitikken for perioden 2004-2007. Kommissionen fremlægger samtidig en beretning for Europa-Parlamentet og Rådet om gennemførelsen af aktioner i 1999-2001 i henhold til den gældende retlige ramme og en statusoversigt over evalueringen af de aktiviteter, der er finansieret [2] i denne periode.

[1] EFT L 34 af 9.2.1999, s. 1.

[2] KOM (udfyldes senere).

Gruppen af højtstående embedsmænd med ansvar for forbrugerpolitik i medlemsstaterne blev hørt om den overordnede strategi i dette forslag den 18. juli 2002. Medlemsstaternes repræsentanter i det rådgivende udvalg, som blev nedsat ved afgørelse nr. 283/1999/EF, samt de nationale og europæiske forbrugerorganisationer, der er repræsenteret i Forbrugerudvalget [3], har ligeledes deltaget i drøftelserne. Disse høringer viste stor opbakning til Kommissionens tiltag med henblik på fastlæggelse af den nye retlige ramme.

[3] Nedsat ved Kommissionens afgørelse 2000/323/EF (EFT L 111 af 4.5.2000, s. 30).

Formålet med dette forslag er at etablere en retlig ramme for Fællesskabets aktioner til støtte for forbrugerpolitikken, som er fastlagt i den strategi for forbrugerpolitikken 2002-2006 [4], som Kommissionen vedtog i maj 2002. Strategien omfatter følgende målsætninger:

[4] EFT C 137 af 8.6.2002, s. 2.

* et højt fælles forbrugerbeskyttelsesniveau

* effektiv håndhævelse af forbrugerbeskyttelsesreglerne

* relevant inddragelse af forbrugerorganisationerne i EU's politikker.

Disse målsætninger vil blive gennemført ved hjælp af en række aktioner i et rullende program (jf. strategiens bilag), som løbende vil blive analyseret af Kommissionen. Ved dette forslag etableres en direkte sammenhæng mellem målsætningerne og de prioriterede områder i strategien for forbrugerpolitikken 2002-2006 og de aktioner, der vil blive finansieret i henhold til den foreslåede afgørelse. Forslaget danner også grundlag for associerede landes deltagelse i disse aktioner. Eksterne eksperter gennemførte og afsluttede i februar 2002 en forhåndsevaluering af strategiens virkning. Konsulenterne støttede generelt den valgte strategi, men gav dog udtryk for en vis usikkerhed vedrørende tilstrækkeligheden af det foreslåede handlingsprogram. I dette forslag og i fremtidige arbejdsprogrammer må der derfor fokuseres på de aktioner, som har den største virkning i forhold til de anvendte ressourcer.

Afgørelse nr. 283/1999/EF omhandler forskellige aktiviteter vedrørende sundhed og forbrugerbeskyttelse, deriblandt navnlig en række aktioner vedrørende fødevaresikkerhed. I tråd med strategien for forbrugerpolitikken og i overensstemmelse med princippet om aktivitetsbaseret budgettering omfatter dette forslag kun spørgsmål vedrørende forbrugersikkerhed i forbindelse med nonfoodvarer, forbrugernes økonomiske interesser, forbrugeroplysning og -uddannelse samt fremme af forbrugerorganisationer på europæisk plan og deres bidrag til EU-politikker af betydning for forbrugernes interesser. Som anført i hvidbogen om fødevaresikkerhed [5] og bekræftet med vedtagelsen af forordning (EF) nr. 178/2002 [6] finansieres udgifter vedrørende fødevaresikkerhed ved særskilte retsakter.

[5] KOM(1999) 719 endelig af 12.1.2000.

[6] EFT L 31 af 1.2.2002.

Forslaget dækker den fireårige periode 2004-2007. Det samlede foreslåede budget for den fireårige periode beløber sig til 72 mio. EUR, eller 18 mio. EUR om året, i driftsbevillinger og 32 mio. EUR, eller 8 mio. EUR om året, til menneskelige ressourcer og andre administrationsudgifter. Derved sikres budgetmæssig stabilitet for forbrugerpolitiske aktioner under hensyntagen til at visse aktiviteter vedrørende fødevaresikkerhed i overensstemmelse med princippet om aktivitetsbaseret budgettering overføres til andre budgetposter.

Det påpeges i beretningen om gennemførelsen af aktioner i henhold til afgørelse nr. 283/1999/EF, at de administrative udgifter ofte var uforholdsmæssigt store og effektiviteten og virkningerne af projekterne begrænsede, hvilket skyldtes de enkelte medfinansierede projekters i mange tilfælde beskedne rækkevidde og korte varighed. Dette forslag omfatter derfor indkaldelse af forslag til specifikke projekter mindst en gang hvert andet år samt muligheden for medfinansiering på op til 70 %. For at kunne være støtteberettigede skal projekterne fremme målsætningerne i strategien for forbrugerpolitikken. I overensstemmelse med nærhedsprincippet vil medfinansiering af specifikke projekter ikke længere blive brugt som et middel til at støtte svage nationale forbrugerorganisationer. I stedet vil kapacitetsopbyggende aktioner til støtte for forbrugerorganisationer, som fremmer uddannelsen af personale og udvekslingen af bedste praksis, blive finansieret direkte af Kommissionen.

I henhold til afgørelse nr. 283/1999/EF kan den finansielle støtte til europæiske forbrugerorganisationer "som hovedregel ikke" overstige 50 % af deres driftsudgifter. I dette forslag fastsættes et endeligt loft på 50 % for denne type finansiel støtte. Forslaget giver dog udtrykkeligt mulighed for finansiering af op til 95 % af udgifterne for organisationer, der repræsenterer forbrugernes interesser i forbindelse med udviklingen af standarder for varer og tjenesteydelser på fællesskabsplan. Denne bestemmelse bekræfter den nuværende praksis med et exceptionelt højt støtteniveau på dette område og sikrer fuld gennemsigtighed. Samtidig er bestemmelsen et klart udtryk for anerkendelse af den udprægede politiske relevans af og generelle europæiske interesse for dette arbejde, jf. artikel 108 og 113 i finansforordningen vedrørende De Europæiske Fællesskabers almindelige budget [7].

[7] EFT L 248 af 16.9.2002.

Med dette forslag indføres specifikke bestemmelser for aktioner, som gennemføres af Kommissionen og medlemsstaterne i fællesskab. Det omhandler a) finansiel støtte til organer, som indgår i eksisterende fællesskabsnetværk, der er etableret med det formål at informere og bistå forbrugerne, så disse kan udøve deres rettigheder og få adgang til passende tvistbilæggelsesprocedurer, samt b) aktioner vedrørende administrativt samarbejde og samarbejde om håndhævelse med medlemsstaterne.

Med forslaget ændres kriterierne for tildeling af støtte til europæiske forbrugerorganisationer med henblik på at specificere, at sådanne organisationer skal være uafhængige af industri, handel og andre erhvervsinteresser, og at deres primære formål skal være at fremme de europæiske forbrugeres sundhed, sikkerhed og økonomiske interesser.

I modsætning til den nuværende afgørelse indeholder dette forslag ikke kriterier for udvælgelse af eller tildeling af finansiel støtte til specifikke projekter. Disse vil i stedet være indeholdt i et årligt arbejdsprogram, som skal forelægges for det rådgivende udvalg, der bistår Kommissionen ved gennemførelsen af den foreslåede afgørelse. I tråd med det rullende handlingsprogram i strategien for forbrugerpolitikken vil arbejdsprogrammet indeholde en nærmere beskrivelse af de prioriterede indsatsområder, inddelt efter målsætninger, fordelingen af de årlige budgetbevillinger efter aktionernes art, en tidsplan for udbud, indkaldelser af forslag og fælles aktioner med medlemsstaterne samt udvælgelses- og tildelingskriterier og angivelse af det vejledende beløb, der er til rådighed for indkaldelserne af forslag.

2003/0020 (COD)

Forslag til EUROPA-PARLAMENTETS OG RÅDETS AFGØRELSE om en generel ramme for finansiering af Fællesskabets aktioner til støtte for forbrugerpolitikken for perioden 2004-2007

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 153,

under henvisning til forslag fra Kommissionen [8],

[8] EFT C [...], [...], s. [...].

under henvisning til udtalelse fra Det Europæiske Økonomiske og Sociale Udvalg [9],

[9] EFT C [...], [...], s. [...].

efter proceduren i traktatens artikel 251 [10], og

[10] EFT C [...], [...], s. [...].

ud fra følgende betragtninger:

(1) Forbrugerpolitikken yder et afgørende bidrag til opfyldelsen af to af Europa-Kommissionens strategiske mål [11], nemlig at fremme en ny økonomisk og social dagsorden med henblik på modernisering af den europæiske økonomi og at sikre en bedre livskvalitet for Europas borgere.

[11] Kommissionens meddelelse: Strategiske mål 2000-2005 "Udformning af det ny Europa" (KOM(2000) 154 endelig).

(2) Strategien for forbrugerpolitikken 2002-2006 omfatter tre hovedmålsætninger. Disse målsætninger vil blive gennemført ved hjælp af en række aktioner i et rullende program, som løbende vil blive justeret af Kommissionen.

(3) De målsætninger og aktioner, der er omfattet af strategien for forbrugerpolitikken, bør lægge kursen for tildelingen af midler til aktioner, som gennemføres i henhold til denne ramme.

(4) I tråd med strategien for forbrugerpolitikken bør forbrugerpolitik inden for denne rammes anvendelsesområde omfatte sikkerhed i forbindelse med tjenesteydelser og nonfoodvarer samt EU-forbrugernes økonomiske interesser. Aktioner vedrørende fødevaresikkerhed er ikke omfattet af denne ramme.

(5) Denne ramme bør danne grundlag for fællesskabsaktioner, der iværksættes i overensstemmelse med nærhedsprincippet til støtte af og opbygning af kapaciteten i organisationer og instanser, der arbejder i forbrugernes interesse på fællesskabsplan eller nationalt plan.

(6) Rammen bør danne udgangspunkt for aktioner, der iværksættes af Kommissionen og en eller flere medlemsstater i fællesskab med henblik på opfyldelsen af målsætningerne for forbrugerpolitikken.

(7) Det er af generel europæisk interesse, som defineret i artikel 108 i finansforordningen vedrørende De Europæiske Fællesskabers almindelige budget [12], at forbrugernes sundhed, sikkerhed og økonomiske interesser samt deres interesser i forbindelse med udviklingen af standarder for varer og tjenesteydelser er repræsenteret på fællesskabsplan.

[12] EFT L 248 af 16.9.2002.

(8) Med denne afgørelse fastlægges en finansieringsramme for programmets samlede varighed, som skal udgøre det primære referencegrundlag for budgetmyndigheden, jf. punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren [13].

[13] EFT C 172 af 18.6.1999, s. 1.

(9) Med henblik på at øge effektiviteten og virkningen af det arbejde, der udføres af europæiske forbrugerorganisationer og forbrugerorganisationer, som repræsenterer forbrugernes interesser i forbindelse med udviklingen af standarder for varer og tjenesteydelser på fællesskabsplan, kan finansiel støtte til organisationer, der opfylder betingelserne for modtagelse af denne støtte, gøres betinget af, at der indgås partnerskabsrammeaftaler for denne rammes samlede varighed.

(10) For at sikre en mere effektiv forvaltning samt en øget effektivitet og større virkning af de enkelte projekter bør der mindst en gang hvert andet år offentliggøres indkaldelser af forslag til specifikke projekter, og der bør ydes støtte på op til 70 % af de støtteberettigede udgifter til gennemførelsen af projekterne.

(11) Ifølge aftalen om Det Europæiske Økonomiske Samarbejdsområde (EØS-aftalen) skal de lande i Den Europæiske Frihandelsorganisation, der er med i Det Europæiske Økonomiske Samarbejdsområde (EFTA/EØS-landene), blandt andet styrke og udvide samarbejdet inden for rammerne af Fællesskabets virksomhed med hensyn til forbrugerbeskyttelse.

(12) Denne generelle ramme bør være åben for deltagelse af de associerede lande i Central- og Østeuropa samt Cypern, Malta og Tyrkiet i overensstemmelse med de betingelser, der er fastsat i de respektive bilaterale aftaler om de generelle principper for disse landes deltagelse i Fællesskabets programmer.

(13) For at øge værdien og effekten af denne ramme bør iværksatte aktioner løbende overvåges og regelmæssigt evalueres, så det er muligt at foretage de justeringer, der måtte vise sig nødvendige.

(14) Gennemførelsesbestemmelserne til denne afgørelse bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [14] -

[14] EFT L 184 af 17.7.1999, s. 23.

TRUFFET FØLGENDE AFGØRELSE:

Artikel 1 - Anvendelsesområde

1. Ved denne afgørelse etableres en generel ramme for Fællesskabets aktioner til støtte for forbrugerpolitikken, i det følgende benævnt "rammen", for perioden 1. januar 2004 - 31. december 2007.

2. De aktioner, der gennemføres i henhold til denne ramme, skal supplere de aktioner, der iværksættes af og i medlemsstaterne for at beskytte forbrugernes interesser og fremme deres ret til oplysning, til uddannelse og til at organisere sig.

Artikel 2 - Indsatsområder

De aktioner, der gennemføres i henhold til denne ramme, skal vedrøre følgende specifikke områder:

a) beskyttelse af forbrugernes sundhed og sikkerhed i forbindelse med tjenesteydelser og nonfoodvarer

b) beskyttelse af forbrugernes økonomiske interesser

c) fremme af forbrugeroplysning og -uddannelse

d) fremme af forbrugerorganisationer på fællesskabsplan.

Artikel 3 - Målsætninger for aktionerne

De aktioner, der gennemføres i henhold til denne ramme, skal bidrage til at opfylde følgende overordnede målsætninger:

a) et højt fælles forbrugerbeskyttelsesniveau, hvilket skal sikres via fastlæggelse af fælles forbrugerbeskyttelsesregler og -praksis samt indarbejdelse af forbrugernes interesser i andre fællesskabspolitikker

b) effektiv håndhævelse af forbrugerbeskyttelsesreglerne gennem markedsovervågning, administrativt samarbejde og samarbejde om håndhævelse samt adgang for forbrugerne til klage- og tvistbilæggelsesprocedurer

c) relevant inddragelse af forbrugerorganisationerne i udformningen af fællesskabspolitikker af betydning for forbrugernes interesser.

Artikel 4 - Aktionstyper

1. De aktioner, der gennemføres i henhold til denne ramme, opføres i bilaget efter målsætninger.

2. Aktion 1-8, 11-15 og 19 gennemføres direkte af Kommissionen.

3. Aktion 9 og 10 finansieres af Fællesskabet og en eller flere medlemsstater i fællesskab eller af Fællesskabet og de kompetente myndigheder i de tredjelande, der deltager i medfør af artikel 9.

4. Til aktion 16, 17 og 18 ydes der fællesskabsstøtte.

Artikel 5 - Finansiering

Budgettet for gennemførelsen af denne ramme er for den i artikel 1 nævnte periode fastsat til 72 mio. EUR.

De årlige bevillinger godkendes af budgetmyndigheden inden for rammerne af de finansielle overslag.

Artikel 6 - Finansiel støtte

1. Fællesskabets støtte til fælles aktion 9 og 10, jf. bilaget, er som hovedregel på 50 % og kan under ingen omstændigheder overstige 70 % af de samlede udgifter til aktionen.

2. Den finansielle støtte til aktion 16 kan ikke overstige 50 % af udgifterne til gennemførelse af støtteberettigede aktiviteter.

3. Den finansielle støtte til aktion 17 kan ikke overstige 95 % af udgifterne til gennemførelse af støtteberettigede aktiviteter.

4. Den finansielle støtte til aktion 16 og 17 til støtteberettigede organisationer, som i det foregående år har vist, at de aktivt og effektivt repræsenterer forbrugernes interesser, er ikke omfattet af reglen om gradvis nedsættelse ved forlængelse.

5. Den finansielle støtte til aktion 18 er som hovedregel på 50 % og kan under ingen omstændigheder overstige 70 % af de støtteberettigede udgifter til gennemførelsen af projektet.

Artikel 7 - Støttemodtagere

1. Den finansielle støtte til fælles aktion 9 og 10 kan tildeles et offentligt organ eller en nonprofitorganisation, som er udpeget af den pågældende medlemsstat eller kompetente myndighed og godkendt af Kommissionen.

2. Den finansielle støtte til aktion 16 kan tildeles europæiske forbrugerorganisationer, som

a) er ikke-statslige nonprofitorganisationer, som er uafhængige af industri, handel og andre erhvervsinteresser, og hvis primære formål og aktiviteter er fremme og beskyttelse af forbrugernes sundhed, sikkerhed og økonomiske interesser i Fællesskabet

b) har fået mandat til at repræsentere forbrugernes interesser på fællesskabsplan af nationale forbrugerorganisationer i mindst halvdelen af medlemsstaterne, som ifølge nationale regler eller praksis repræsenterer forbrugerne, og som opererer på regionalt eller nationalt plan.

3. Den finansielle støtte til aktion 17 kan tildeles europæiske forbrugerorganisationer, som

a) er ikke-statslige nonprofitorganisationer, som er uafhængige af industri og handel, og hvis primære formål og aktiviteter er repræsentation af forbrugernes interesser i standardiseringsprocessen på fællesskabsplan

b) har fået mandat til at repræsentere forbrugernes interesser på fællesskabsplan af nationale forbrugerorganisationer i medlemsstaterne, som ifølge nationale regler eller praksis repræsenterer forbrugerne, og som opererer på nationalt plan.

4. Den finansielle støtte til aktion 18 kan tildeles juridiske personer eller sammenslutninger af juridiske personer, der handler uafhængigt af industri og handel, og som reelt er ansvarlige for projektgennemførelsen.

Artikel 8 - Udelukkelse

Ansøgere, bydende og kontrahenter, som har afgivet urigtige erklæringer, eller som har gjort sig skyldige i grov misligholdelse af deres kontraktlige forpligtelser, udelukkes fra deltagelse i yderligere aftaler i medfør af bestemmelserne i finansforordningen vedrørende De Europæiske Fællesskabers almindelige budget, i det følgende benævnt "finansforordningen".

Artikel 9 - Tredjelandes deltagelse

Denne ramme er åben for deltagelse af:

a) EFTA/EØS-landene, i overensstemmelse med de betingelser, der er fastsat i EØS-aftalen

b) De associerede lande i Central- og Østeuropa samt Cypern, Malta og Tyrkiet, i overensstemmelse med de betingelser, der er fastsat i de respektive bilaterale aftaler om de generelle principper for disse landes deltagelse i Fællesskabets programmer.

Artikel 10 - Sammenhæng og komplementaritet

1. Kommissionen sikrer, at de aktioner, som gennemføres i henhold til denne ramme, er i overensstemmelse med strategien for forbrugerpolitikken 2002-2006 og med senere forbrugerpolitiske tiltag.

2. Kommissionen sikrer, at der er sammenhæng og komplementaritet mellem de aktioner, som gennemføres i henhold til rammen, og andre fællesskabsprogrammer og -initiativer.

Artikel 11 - Arbejdsprogram

Kommissionen vedtager et årligt arbejdsprogram, som omfatter:

a) de prioriterede indsatsområder under hver målsætning

b) fordelingen af de årlige budgetbevillinger mellem de i artikel 4 nævnte aktionstyper

c) en tidsplan for udbud, fælles aktioner og indkaldelser af forslag

d) for så vidt angår indkaldelser af forslag: udvælgelses- og tildelingskriterier for aktion 16, 17 og 18 samt angivelse af det vejledende beløb, der er til rådighed for hver enkelt indkaldelse af forslag.

Artikel 12 - Offentliggørelse

1. Kommissionen offentliggør følgende i De Europæiske Fællesskabers Tidende og på Europa-Kommissionens websted:

a) en indkaldelse af forslag til aktion 16 og 17

b) mindst en gang hvert andet år en indkaldelse af forslag til aktion 18, som beskriver de prioriterede aktioner, der skal gennemføres.

2. Hvert år offentliggøres der på Europa-Kommissionens websted en liste over modtagerne af finansiel støtte samt over de aktioner, der er finansieret i henhold til denne ramme, med angivelse af beløbenes størrelse.

Artikel 13 - Overvågning og evaluering

1. Kommissionen sikrer en effektiv og løbende overvågning af de aktioner, der gennemføres i henhold til denne ramme, og forelægger senest den 31. december 2005 en midtvejsrapport om gennemførelsen af rammen for Europa-Parlamentet og Rådet.

2. Kommissionen forelægger en evalueringsrapport for Europa-Parlamentet og Rådet om de aktioner, der er gennemført i henhold til denne ramme, inden den i givet fald fremsætter forslag om forlængelse af rammen og senest den 31. december 2007.

Artikel 14 - Gennemførelse af foranstaltningerne

1. Kommissionen er ansvarlig for forvaltningen og gennemførelsen af denne afgørelse i overensstemmelse med finansforordningen.

2. Kommissionen træffer de i artikel 4, stk. 3 og 4, samt i artikel 11 omhandlede foranstaltninger efter proceduren i artikel 15, stk. 2.

Artikel 15 - Udvalg

1. Kommissionen bistås af et udvalg, i det følgende benævnt "udvalget".

2. Når der henvises til dette stykke, anvendes artikel 3 og 7 i afgørelse 1999/468/EF i overensstemmelse med samme afgørelses artikel 8.

3. Udvalget vedtager selv sin forretningsorden.

Artikel 16 - Ikrafttræden

Denne afgørelse træder i kraft på tredjedagen efter offentliggørelsen i De Europæiske Fællesskabers Tidende.

Udfærdiget i Bruxelles, den .

På Europa-Parlamentets vegne På Rådets vegne Formand Formand

BILAG

De i artikel 4 omtalte aktioner, opført efter målsætninger

Målsætning a): Et højt fælles forbrugerbeskyttelsesniveau

Aktion 1. Videnskabelig rådgivning og risikoanalyse vedrørende forbrugersundhed og -sikkerhed i forbindelse med nonfoodvarer og tjenesteydelser.

Aktion 2. Udarbejdelse af initiativer til lovgivning og til andre former for regulering samt fremme af selvregulering, herunder blandt andet:

2.1 Sammenlignende analyse af markeder og reguleringsordninger

2.2 Juridisk og teknisk ekspertise til udformning af politik vedrørende sikkerhed i forbindelse med tjenesteydelser

2.3 Teknisk ekspertise til udvikling af standardiseringsmandater for varer og tjenesteydelser

2.4 Juridisk og teknisk ekspertise til udformning af politik vedrørende forbrugernes økonomiske interesser

2.5 Workshopper med interesserede aktører og sagkyndige

Aktion 3. Overvågning og vurdering af tendenser og tiltag på markedet af betydning for forbrugernes økonomiske og andre interesser, herunder blandt andet gennemførelse af prisundersøgelser, udarbejdelse af oversigter over og analyse af klager fra forbrugerne samt gennemførelse af undersøgelser af forandringer i markedsstrukturer.

Aktion 4. Indsamling og udveksling af oplysninger, der kan udgøre evidensgrundlaget for udvikling af forbrugerpolitikken og for indarbejdelse af forbrugernes interesser i andre EU-politikker, herunder blandt andet gennemførelse af undersøgelser af forbrugernes og virksomhedernes holdninger samt indsamling og analyse af statistiske oplysninger og andre relevante data.

Målsætning b): Effektiv håndhævelse af forbrugerbeskyttelsesreglerne

Aktion 5. Koordinering af overvågnings- og håndhævelsesaktioner, herunder blandt andet:

5.1 Udvikling af it-værktøjer (såsom databaser og informations- og kommunikationssystemer) til brug i håndhævelsessamarbejde

5.2 Uddannelse, seminarer og udveksling af embedsmænd med henblik på fælles håndhævelsesaktioner

5.3 Planlægning og udvikling af fælles håndhævelsesaktioner

5.4 Fælles håndhævelsesaktioner på forsøgsbasis

Aktion 6. Udvikling af databaser med oplysninger om håndhævelsen af og retspraksis med hensyn til forbrugerrettigheder i medfør af fællesskabslovgivningen om forbrugerbeskyttelse, herunder færdiggørelse og forbedring af databasen om urimelige kontraktvilkår.

Aktion 7. Overvågning og vurdering af sikkerheden i forbindelse med nonfoodvarer og tjenesteydelser, herunder blandt andet:

7.1 Styrkelse af samt udvidelse af anvendelsesområdet for RAPEX-systemet for hurtig udveksling af oplysninger under hensyntagen til udviklingen inden for udveksling af markedsovervågningsinformationer

7.2 Teknisk analyse af advarselsunderretninger

7.3 Indsamling og vurdering af data om risici vedrørende specifikke forbrugsvarer og tjenesteydelser

7.4 Udvikling af netværket for forbrugsvaresikkerhed [15]

[15] Jf. direktiv 2001/95/EF om produktsikkerhed i almindelighed (EFT L 11 af 15.1.2002, s. 4).

Aktion 8. Overvågning af, hvorledes alternative tvistbilæggelsesordninger fungerer, og evaluering af effekten heraf, navnlig onlineordninger og disses effektivitet som middel til at bilægge grænseoverskridende klager og tvister, samt teknisk bistand til videreudvikling af det europæiske udenretslige netværk.

Aktion 9. (Fælles aktion) Finansiel støtte til offentlige organer eller nonprofitorganisationer, som indgår i fællesskabsnetværk, der informerer forbrugerne og bistår dem med at udøve deres rettigheder og få adgang til passende tvistbilæggelsesprocedurer (Det Europæiske Netværk af Forbrugercentre og "Clearing Houses" i det europæiske udenretslige netværk), på de vilkår, der er beskrevet i artikel 7, stk. 1.

Aktion 10. (Fælles aktion) Finansiel støtte til fælles overvågnings- og håndhævelsesaktioner med henblik på forbedring af det administrative samarbejde og samarbejdet om håndhævelse, for så vidt angår fællesskabslovgivningen på forbrugerbeskyttelsesområdet, herunder direktivet om produktsikkerhed i almindelighed, og andre aktioner vedrørende administrativt samarbejde, på det vilkår, der er beskrevet i artikel 7, stk. 1.

Målsætning c): Relevant inddragelse af forbrugerorganisationerne i udformningen af fællesskabspolitikker

Aktion 11. Specifik teknisk og juridisk ekspertbistand til forbrugerorganisationer med det formål at støtte disses deltagelse i, og bidrag til, høringer om forslag til lovgivning og andre politiske initiativer på fællesskabsplan samt deres bidrag til markedsovervågningen.

Aktion 12. Repræsentation af de europæiske forbrugeres interesser i internationale fora, herunder internationale standardiseringsorganer og internationale handelsorganisationer.

Aktion 13. Uddannelse af personalet i forbrugerorganisationer og andre kapacitetsopbyggende aktioner.

Aktion 14. Aktioner vedrørende oplysning om forbrugernes rettigheder i henhold til lovgivningen på forbrugerbeskyttelsesområdet og andre foranstaltninger på fællesskabsplan til beskyttelse af forbrugerne.

Aktion 15. Forbrugeruddannelse, herunder den europæiske konkurrence for unge forbrugere og udvikling af interaktive onlineredskaber til undervisning i forbrugernes rettigheder i det indre marked og i grænseoverskridende transaktioner.

Aktion 16. Finansiel støtte til europæiske forbrugerorganisationers virke, på de vilkår, der er beskrevet i artikel 7, stk. 2.

Action 17. Finansiel støtte til driften af europæiske forbrugerorganisationer, som repræsenterer forbrugernes interesser i forbindelse med udviklingen af standarder for varer og tjenesteydelser på fællesskabsplan, på de vilkår, der er beskrevet i artikel 7, stk. 3.

Målsætning a), b) og c):

Aktion 18. Finansiel støtte til specifikke projekter på fællesskabsplan eller nationalt plan til fremme af de målsætninger for forbrugerpolitikken, der er beskrevet i artikel 2, på de vilkår, der er beskrevet i artikel 7, stk. 4.

Aktion 19. Evaluering af de aktioner, der gennemføres i henhold til denne ramme.

FINANSIERINGSOVERSIGT TIL FORSLAGET

Politikområde: SUNDHED OG FORBRUGERBESKYTTELSE

Aktiviteter: Forbrugerpolitik

Titel: Ramme for finansiering af Fællesskabets aktioner til støtte for forbrugerpolitikken for perioden 2004-2007

1. BUDGETPOST (nummer og betegnelse)

Kapitel B5-10, artikel B5-100 og B5-100A; Kapitel A70 - artikel A-701, A-7030, A-7040 og A-707

2. SAMLEDE TAL

2.1 Samlet rammebevilling (del B): 72 mio. EUR som forpligtelsesbevilling

2.2 Gennemførelsesperiode: 2004-2007

2.3 Samlet flerårigt skøn over udgifterne:

a) Forfaldsplan for forpligtelses- og betalingsbevillinger (finansieringstilskud) (jf. punkt 6.1.1)

Mio. EUR (3 decimaler)

>TABELPOSITION>

b) Teknisk og administrativ bistand og støtteudgifter (jf. punkt 6.1.2)

>TABELPOSITION>

>TABELPOSITION>

c) Personale- og andre driftsudgifters samlede budgetvirkninger (jf. punkt 7.2 og 7.3)

>TABELPOSITION>

>TABELPOSITION>

2.4 Forenelighed med den finansielle programmering og de finansielle overslag

[X] Forslaget er foreneligt med den gældende finansielle programmering for 2004-2006.

2.5 Virkninger for budgettets indtægtsside

[X] Ingen (vedrører tekniske aspekter ved en foranstaltnings gennemførelse)

3. BUDGETSPECIFIKATIONER (B5-100)

>TABELPOSITION>

4. RETSGRUNDLAG: EF-traktatens artikel 153

5. BESKRIVELSE OG BEGRUNDELSE

5.1 Behov for EU-foranstaltninger

Forbrugerpolitiske foranstaltninger er baseret på artikel 153 og 95 i traktaten om oprettelse af Det Europæiske Fællesskab. Fællesskabet skal bidrage til at beskytte forbrugernes sundhed, sikkerhed og økonomiske interesser og til at fremme deres ret til oplysning, uddannelse og til at organisere sig for at beskytte deres interesser. Det foreslåede fællesskabsbidrag omfatter foranstaltninger inden for rammerne af gennemførelsen af det indre marked samt foranstaltninger til støtte, supplering og overvågning af den politik, som medlemsstaterne fører. Forbrugerpolitikken på fællesskabsplan har udviklet sig som det vigtigste resultat af den gradvise etablering af det indre marked. Den frie bevægelighed for varer og tjenesteydelser har nødvendiggjort vedtagelsen af fælles eller i det mindste konvergerende regler for at sikre en tilstrækkelig beskyttelse af forbrugernes interesser og fjernelse af lovgivningsmæssige hindringer og konkurrenceforvridning.

5.1.1 Mål

Fællesskabets forbrugerpolitik spiller en central rolle for to af Kommissionens strategiske mål [16], nemlig at modernisere den europæiske økonomi og at sikre en bedre livskvalitet for Europas borgere. Strategien for forbrugerpolitikken 2002-2006 omfatter tre hovedmålsætninger: et højt fælles forbrugerbeskyttelsesniveau, effektiv håndhævelse af forbrugerbeskyttelsesreglerne og relevant inddragelse af forbrugerorganisationerne i EU's politikker. Disse målsætninger lægger kursen for tildelingen af midler til aktioner i henhold til dette forslag.

[16] Kommissionens meddelelse: Strategiske mål 2000-2005 "Udformning af det ny Europa" (KOM(2000) 154 endelig).

5.1.2 Dispositioner, der er truffet på grundlag af forhåndsevalueringen

Målsætningerne og de prioriterede områder i strategien for forbrugerpolitikken var genstand for en forhåndsevaluering udført af Evaluation Partnership, en uafhængig konsulentvirksomhed [17]. I evalueringsrapporten analyseres situationen på det forbrugerpolitiske område ved udgangen af 2001 med det formål at skabe et strategisk udgangspunkt. Derefter undersøges interventionslogikken i strategien og de områder, hvor der især forventes en effekt.

[17] Forhåndsevaluering af virkningerne af den nye strategi for forbrugerpolitikken, gennemført af Evaluation Partnership, endelig rapport i januar 2002.

Konklusionerne i rapporten støtter generelt målsætningerne og de prioriterede områder i strategien. Målsætningerne vurderes at være i tråd med behovene på det forbrugerpolitiske område og med politikken på fællesskabsplan generelt. Den analyse, som strategien bygger på, betegnes som omfattende. De foranstaltninger, der foreslås i strategien som svar på de udfordringer, der gør sig gældende, vurderes at være fornuftige og at indgå i en sammenhængende strategi. I evalueringen påpeges ligeledes en klar logik i de foreslåede foranstaltninger, såvel hvad angår den måde, hvorpå de beskrevne aktioner fremmer de politiske målsætninger, som med hensyn til de områder, opfyldelsen af disse målsætninger kan forventes at få effekt på.

I rapporten klarlægges de centrale aktører holdninger, idet et aktivt engagement fra deres side betragtes som værende af afgørende betydning for opfyldelsen af målsætningerne i strategien. Det konstateres, at aktørerne kan tilslutte sig målsætningernes relevans og betydning, men at de forventer, at det kan blive vanskeligt at vedtage og håndhæve politikkerne og aktionerne, først og fremmest indarbejdelsen af forbrugerspørgsmål i andre politikker.

Konsulenterne er enige i behovet for foranstaltninger på fællesskabsplan til støtte for de politiske målsætninger. De konkluderer, at det er usandsynligt, at der vil blive brugt fællesskabsmidler til aktioner, som medlemsstaterne ellers selv ville have gennemført, og forventer, at de vil skabe en positiv europæisk merværdi. De fremhæver dog behovet for at tilpasse aktionerne til forholdene i de enkelte medlemsstater og for at undersøge, om gennemførelsen af visse initiativer kunne overlades til markederne.

Konsulenterne giver udtryk for en vis usikkerhed vedrørende tilstrækkeligheden af de foreslåede aktioner. Et rullende handlingsprogram er et hensigtsmæssigt redskab til løbende at justere strategien, hvilket konsulenterne også medgiver. De aktioner, som skal finansieres i henhold til denne ramme, vil følgelig også skulle tilpasses i overensstemmelse hermed. I dette forslag og i fremtidige arbejdsprogrammer til gennemførelse heraf må der derfor fokuseres på de aktioner, som har den største virkning i forhold til de anvendte ressourcer. Med henblik på at sikre den fleksibilitet, som er nødvendig i denne forbindelse, er beskrivelsen af aktionerne i denne retlige ramme ikke udtømmende og detaljeret, men overordnet og vejledende.

Af andre vigtige elementer i forhåndsevalueringen kan nævnes de erfaringer, der er gjort i de senere år med gennemførelsen af de forskellige interventionsmekanismer og -foranstaltninger, samt interne og eksterne interimsevalueringer af aktioner og interventionsmekanismer i de senere år.

5.1.3 Dispositioner, der er truffet på grundlag af midtvejsevaluering og efterfølgende evaluering

Kommissionen fremlægger samtidig med dette forslag en beretning for Europa-Parlamentet og Rådet om gennemførelsen og evalueringen af fællesskabsaktioner til fordel for forbrugerne i 1999-2001 i henhold til afgørelse nr. 283/1999/EF. Denne beretning giver Kommissionens vurdering af gennemførelsen af afgørelse nr. 283/1999/EF. Denne vurdering har givet anledning til følgende ændringer i forhold til den nuværende afgørelse:

* Fokus i alle de foreslåede aktioner er nøje koncentreret om de tre forbrugerpolitiske målsætninger.

* Kriterierne for tildeling af driftstilskud til europæiske forbrugerorganisationer er klarlagt med henblik på i endnu højere grad at få målrettet støtten mod organisationer, hvis hovedaktivitet det er at forsvare forbrugernes interesser på fællesskabsplan, først og fremmest som opfølgning af en ekstern evaluering, samtidig med at der levnes mulighed for nye initiativer på dette område.

* Forsøg på at finde alternative kilder til finansiering af forbrugerrepræsentation i standardiseringsprocessen har været frugtesløse, og samtidig er det i en evalueringsrapport blevet slået fast, at dette arbejde er yderst relevant. På denne baggrund er der skabt enighed om behovet for specifikke bestemmelser om finansiering af disse aktiviteter.

* Den nuværende afgørelse har med sine detaljerede bestemmelser og kriterier for tildeling af støtte til specifikke projekter gjort processen mere gennemskuelig. Forvaltningen af den årlige projektcyklus har imidlertid vist sig at være meget ressourcekrævende for såvel Kommissionen som ansøgerne. Denne administrative byrde neutraliserer nytteværdien på fællesskabsplan eller effekten (den varige) af de finansierede projekter. Reglen om 50 %-medfinansiering og den administrative byrde for modtagerne har primært været til fordel for de stærkere, velfinansierede organisationer. Dette instrument har dermed vist sig at være uegnet som middel til at styrke de svagere og mindre nationale forbrugerorganisationer. Denne opgave henhører i medfør af nærhedsprincippet først og fremmest under de nationale myndigheder. Foranstaltninger på fællesskabsplan på dette område kan kun have supplerende karakter og gennemføres som direkte aktioner fra Kommissionens side til stimulering af kapacitetsopbygning samt fremme af uddannelse og udveksling af bedste praksis.

Med det mål at øge effektiviteten og begrænse de administrative udgifter for såvel ansøgerne som Kommissionen fastsættes der ved dette forslag i princippet en toårig projektcyklus. Dertil kommer, at Kommissionen kan bidrage med op til 70 % af de samlede udgifter for at lette adgangen til finansiering af projekter i tråd med målsætningerne.

* Det, at den nuværende afgørelse indeholder kriterier for udvælgelse af og tildeling af støtte til specifikke projekter, har betydet, at det har været nødvendigt kun at beskrive dem i generelle vendinger for at sikre deres gyldighed i hele perioden. Følgelig har de i praksis ikke været til megen gavn. Medlemsstaterne og ansøgerne har kritiseret kriterierne, og Kommissionen selv har fundet det vanskeligt at anvende dem. Dette forslag indeholder derfor ikke sådanne kriterier, men foreskriver i stedet, at de defineres i det årlige arbejdsprogram. Dette vil sikre, at der kan opstilles klare kriterier, som afspejler prioriteringerne i arbejdsprogrammet.

I mellemtiden er der i øvrigt iværksat en ekstern evaluering til efterprøvelse af denne interne evaluering af medfinansieringen af konkrete projekter.

* Der indføres en ny interventionsmekanisme for aktioner, der finansieres af Kommissionen og en eller flere medlemsstater i fællesskab. Denne vil blive anvendt til tilskud som dem, der i øjeblikket ydes til offentlige organer og nonprofitorganisationer, som indgår i Det Europæiske Netværk af Forbrugercentre og det europæiske udenretslige netværk, på grundlag af medfinansieringsaftaler med medlemsstaterne. Den vil også blive brugt til medfinansiering af håndhævelsesaktioner og andre aktioner med medlemsstaterne, i det nødvendige omfang inden for rammerne af yderligere administrativt samarbejde og samarbejde om håndhævelse mellem Kommissionen og medlemsstaterne.

5.2 Indsatsområder og nærmere bestemmelser for støtten

Det er forbrugerorganisationer og andre nonprofitorganisationer, der arbejder med forbrugerspørgsmål, jf. definitionen i artikel 7, samt private kontrahenter, der drager direkte nytte af aktionerne, og i sidste ende er det forbrugerne i EU, der får gavn af dem.

Følgende bestemmelser for støtten gør sig gældende:

* Aktioner iværksat af Kommissionen gennem kontrakter indgået efter indkøbsprocedurer, f.eks. udbud. Relevante tekniske specifikationer defineres for hver aktion.

* Medfinansiering af konkrete projekter til støtte for EU's forbrugerpolitik, på de vilkår, der er beskrevet i artikel 7, stk. 4, op til højst 70 % af de støtteberettigede udgifter til gennemførelsen af projektet. Denne støtte kan tildeles juridiske personer eller sammenslutninger af juridiske personer, der handler uafhængigt af industri og handel, og som reelt er ansvarlige for projektgennemførelsen.

* Driftstilskud til forbrugerorganisationer, der opererer på fællesskabsplan, på de vilkår, der er beskrevet i artikel 7, stk. 2, på op til højst 50 % af udgifterne til de støtteberettigede aktiviteter. Denne støtte kan tildeles europæiske forbrugerorganisationer, som er ikke-statslige nonprofitorganisationer, og hvis primære formål og aktiviteter er fremme og beskyttelse af forbrugernes sundhed, sikkerhed og økonomiske interesser i Fællesskabet. De skal ligeledes have fået mandat til at repræsentere forbrugernes interesser på fællesskabsplan af nationale organisationer i mindst halvdelen af medlemsstaterne, som ifølge nationale regler eller praksis repræsenterer forbrugerne, og som opererer på regionalt eller nationalt plan.

* Driftstilskud til europæiske forbrugerorganisationer, som repræsenterer forbrugernes interesser i forbindelse med udviklingen af standarder for varer og tjenesteydelser på fællesskabsplan, på de vilkår, der er beskrevet i artikel 7, stk. 3, på op til højst 95 % af udgifterne til de støtteberettigede aktiviteter. Denne støtte kan tildeles europæiske ikke-statslige forbrugerorganisationer, som er uafhængige af industri og handel og arbejder uden gevinst for øje, og hvis primære formål og aktiviteter er repræsentation af forbrugernes interesser i standardiseringsprocessen på fællesskabsplan. De skal ligeledes have fået mandat hertil af repræsentative nationale forbrugerorganisationer.

* Aktioner, der iværksættes af Kommissionen og en eller flere medlemsstater i fællesskab, på de vilkår, der er beskrevet i artikel 7, stk. 1. Disse aktioner vil blive gennemført af offentlige organer eller nonprofitorganisationer, som er udpeget af den pågældende medlemsstat og godkendt af Kommissionen. Fællesskabets støtte er som hovedregel på 50 % af aktionens samlede udgifter og kan under ingen omstændigheder overstige 70 %.

Disse bestemmelser for støtten finder anvendelse i overensstemmelse med de relevante bestemmelser i finansforordningen vedrørende De Europæiske Fællesskabers almindelige budget.

5.3 Gennemførelsesmetoder

De aktioner, der iværksættes i henhold til denne ramme, gennemføres og forvaltes direkte af Kommissionen med inddragelse af enten tjenestemænd eller midlertidigt ansatte.

6. FINANSIELLE VIRKNINGER

6.1 Samlede finansielle virkninger for budgettets del B (hele programperioden)

6.1.1 Finansieringsstøtte

Forpligtelsesbevillinger i mio. EUR (3 decimaler)

>TABELPOSITION>

6.2 Beregning af omkostningerne pr. foranstaltning i budgettets del B (hele programperioden)

Forpligtelsesbevillinger i mio. EUR (3 decimaler)

>TABELPOSITION>

7. VIRKNINGER FOR PERSONALERESSOURCER OG ADMINISTRATIONSUDGIFTER

De nødvendige personalemæssige og administrative ressourcer vil blive dækket via de bevillinger, der er afsat til det ansvarlige GD inden for rammerne af den årlige tildelingsprocedure.

7.1 Personalemæssige virkninger

>TABELPOSITION>

7.2 Samlede finansielle virkninger af personaleforbruget

>TABELPOSITION>

Beløbene modsvarer de samlede udgifter i en tolvmåneders periode.

7.3 Andre administrative udgifter som følge af foranstaltningen

>TABELPOSITION>

Beløbene modsvarer de samlede udgifter i en tolvmåneders periode.

>TABELPOSITION>

8. RESULTATOPFØLGNING OG EVALUERING

8.1 Resultatopfølgningssystem

Ifølge den foreslåede afgørelse skal Kommissionen træffe de nødvendige foranstaltninger til at sikre tilstrækkelig overvågning og evaluering. Kommissionen forelægger en midtvejsrapport om gennemførelsen af afgørelsen samt en evalueringsrapport for Europa-Parlamentet og Rådet.

Med dette for øje er Kommissionen i færd med at styrke allerede eksisterende overvågningsmekanismer. Kommissionen vil bruge resultaterne af evalueringen af lignende aktioner under den tidligere afgørelse og gennemføre de supplerende evalueringer af enkelte aktioner eller grupper af aktioner, den måtte finde hensigtsmæssige, idet den vil trække på ekspertise udefra i det nødvendige omfang. For at sikre, at den tildelte støtte anvendes mere effektivt, pålægger Kommissionen desuden modtagerne strengere rapporteringskrav.

8.2 Hvordan og hvor ofte skal der evalueres?

En overordnet midtvejsevaluering af gennemførelsen af afgørelsen vil blive iværksat i efteråret 2005. Da kun en begrænset del af de aktioner, der er iværksat siden begyndelsestidspunktet for denne ramme, vil være blevet afsluttet på det tidspunkt, vil rapporten i vidt omfang være baseret på resultaterne af evalueringen af relevante aktioner, som er gennemført i henhold til den tidligere ramme. Aktioner, som er iværksat efter 2004, vil blive evalueret i den relevante fase af deres gennemførelse.

9. FORHOLDSREGLER MOD SVIG

Kommissionen sikrer, at der er sammenhæng, overensstemmelse og komplementaritet mellem den finansielle støtte, der er tildelt i henhold til denne ramme, og andre tilskud fra EU-institutionerne i overensstemmelse med finansforordningen.

For at forhindre og om nødvendigt træffe forholdsregler mod uregelmæssigheder, mangelfuld forvaltning eller svig i forbindelse med udgifter i medfør af denne ramme gennemfører Kommissionen hvert år stikprøverevision af et antal støttemodtagere. Stikprøverevisionen omfatter tilstrækkeligt mange modtagere til, at en væsentlig del deraf vil blive revideret. I alle de kontrakter og aftaler, der underskrives, forudsættes det, at Kommissionen kan foretage denne form for revision samt andre kontroller og inspektionsbesøg på stedet i overensstemmelse med den gældende EU-lovgivning.

I medfør af de generelle regler for udelukkelse af støtteansøgere og bydende, som er indeholdt i finansforordningens artikel 93 (samt artikel 131 i gennemførelsesbestemmelserne hertil), udelukkes ansøgere, bydende og kontrahenter, som har afgivet urigtige erklæringer, eller som har gjort sig skyldige i grov misligholdelse af deres kontraktlige forpligtelser, fra yderligere aftaler og tilskud.

For så vidt angår driftstilskud til europæiske forbrugerorganisationer, kan Kommissionen sænke eller indstille udbetalingen af støtte for de(t) efterfølgende år, hvis der i rapporten/rapporterne for en bestemt periode konstateres en mangelfuld indsats.